BCPตามคาดกำไรพันล้านเติบโต77%
บางจากกำไรสุทธิ 1,071 ล้านบาท โต 77% ตามคาด สต๊อกและอัตราแลกเปลี่ยนช่วย
30 ต.ค. 2555

บางจากกำไรสุทธิ 1,071 ล้านบาท โต 77% ตามคาด สต๊อกและอัตราแลกเปลี่ยนช่วย
บริษัท บางจากปิโตรเลียม (BCP) เปิดเผยผลประกอบการงวดไตรมาส 3 ปีนี้ กำไรสุทธิ 1,071 ล้านบาท คิดเป็นกำไรหุ้นละ 0.78 บาท เพิ่มขึ้นกว่า 77% จากกำไรสุทธิ 604 ล้านบาท หรือ 0.44 บาทต่อหุ้น ในระยะเดียวกันปีก่อน
อย่างไรก็ตาม รวม 9 เดือนปีนี้กำไรสุทธิ 3,125 ล้านบาท หรือ 2.27 บาทต่อหุ้น ลดลง 38% เทียบกับช่วงเดียวกันปีก่อนกำไรสุทธิถึง 5,049 ล้านบาท กำไรหุ้นละ 3.87 บาท
ในไตรมาส 3 ปีนี้มีกำไรจากการดำเนินงานก่อนจ่ายภาษี ดอกเบี้ย ค่าเสื่อม (EBITDA) จำนวน 1,338 ล้านบาท เนื่องจากส่วนต่างราคาน้ำมันดีขึ้น เมื่อรวมกำไรจากธุรกรรมป้องกันความเสี่ยงด้านอัตราแลกเปลี่ยน รวมถึงน้ำมันดิบและผลิตภัณฑ์น้ำมันล่วงหน้า จำนวน 142 ล้านบาท และผลกำไรจากสต๊อกน้ำมันจำนวน 686 ล้านบาท ทำให้บริษัทมี EBITDA รวมจำนวน 2,166 ล้านบาท โดยมีกำไรขั้นต้นของธุรกิจโรงกลั่นและธุรกิจการตลาด (GIM) จำนวน 25.40 เหรียญสหรัฐต่อบาร์เรล และมีการใช้กำลังการผลิตอยู่ในระดับ 3.87 หมื่นบาร์เรลต่อวัน ลดลงจากไตรมาสเดียวกันของปีก่อนซึ่งอยู่ที่ 8.69 หมื่นบาร์เรลต่อวัน เนื่องจากอุบัติเหตุเมื่อวันที่ 4 ก.ค. ที่หน่วยกลั่นน้ำมันดิบที่ 3 ซึ่งมีกำลังการผลิต 8 หมื่นบาร์เรลต่อวัน
บริษัทมีรายได้จากการขายและการให้บริการจำนวน 33,322 ล้านบาท ขณะที่มีค่าใช้จ่ายจากส่วนนี้จำนวน 32,557 ล้านบาท 
สำหรับกำไรไตรมาส 3 ของบางจาก จำนวน 1,071 ล้านบาท เป็นไปตามที่ตลาดคาดการณ์ และเป็นปัจจัยหนุนให้ราคาหุ้นปรับตัวขึ้นจากแถว 20 บาทต้นๆ มาปิดที่ระดับ 26.25 บาท m